Απόφαση της Επιτροπής

της 5ης Δεκεμβρίου 2003

σχετικά με προστατευτικά μέτρα που αφορούν τις εισαγωγές ορισμένων ζώων, του σπέρματος, των ωαρίων και των εμβρύων τους από την Αλβανία, την Πρώην Γιουγκοσλαβική Δημοκρατία της Μακεδονίας και τη Σερβία και το Μαυροβούνιο σε σχέση με τον καταρροϊκό πυρετό του προβάτου

[κοινοποιηθείσα υπό τον αριθμό Ε(2003) 4526]

(Κείμενο που παρουσιάζει ενδιαφέρον για τον ΕΟΧ)

(2003/845/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 91/496/ΕΟΚτου Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ(1), και ιδίως το άρθρο 18,

Εκτιμώντας τα ακόλουθα:

(1) Με την απόφαση 2001/706/ΕΚ της Επιτροπής, της 27ης Σεπτεμβρίου 2001, σχετικά με προστατευτικά μέτρα όσον αφορά τις εισαγωγές ορισμένων ζώων και προϊόντων τους από την Αλβανία, τη Βουλγαρία, την Πρώην Γιουγκοσλαβική Δημοκρατία της Μακεδονίας και την Ομοσπονδιακή Δημοκρατία της Γιουγκοσλαβίας σε σχέση με τον καταρροϊκό πυρετό του προβάτου(2) απαγορεύτηκε η εισαγωγή ζώντων ζώων που μπορούν να προσβληθούν από τον καταρροϊκό πυρετό του προβάτου (όλα τα μηρυκαστικά) από εκείνες τις τρίτες χώρες στις οποίες αναφέρθηκαν κρούσματα καταρροϊκού πυρετού του προβάτου.

(2) Βάσει των γνωστοποιημένων πληροφοριών, η Βουλγαρία μπορεί στο εξής να θεωρείται ως χώρα χωρίς καταρροϊκό πυρετό του προβάτου. Η κατάσταση στην Αλβανία, την Πρώην Γιουγκοσλαβική Δημοκρατία της Μακεδονίας, τη Σερβία και το Μαυροβούνιο (δηλαδή την πρώην Γιουγκοσλαβία) παραμένει ως έχει.

(3) Συνεπώς, για λόγους σαφήνειας της κοινοτικής νομοθεσίας, η απόφαση 2001/706/ΕΚ πρέπει να καταργηθεί και να αντικατασταθεί από την παρούσα απόφαση.

(4) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Τα κράτη μέλη δεν επιτρέπουν τις εισαγωγές ζώντων ζώων από είδη που μπορούν να προσβληθούν από τον καταρροϊκό πυρετό του προβάτου, τα οποία προέρχονται ή διαμετακομίζονται από την Αλβανία, την Πρώην Γιουγκοσλαβική Δημοκρατία της Μακεδονίας, τη Σερβία και το Μαυροβούνιο.

2. Τα κράτη μέλη δεν επιτρέπουν τις εισαγωγές σπέρματος, ωαρίων και εμβρύων από είδη που μπορούν να προσβληθούν από τον καταρροϊκό πυρετό του προβάτου, τα οποία προέρχονται από την Αλβανία, την Πρώην Γιουγκοσλαβική Δημοκρατία της Μακεδονίας, τη Σερβία και το Μαυροβούνιο.

Άρθρο 2

1. Κατά παρέκκλιση του άρθρου 1 παράγραφος 1, τα κράτη μέλη μπορούν να επιτρέψουν την εισαγωγή ζώντων ζώων των ειδών που μπορούν να προσβληθούν από τον καταρροϊκό πυρετό του προβάτου, τα οποία έχουν διαμετακομιστεί από την Αλβανία, την Πρώην Γιουγκοσλαβική Δημοκρατία της Μακεδονίας, τη Σερβία και το Μαυροβούνιο, με την προϋπόθεση ότι αυτό δεν θέτει σε κίνδυνο το ισχύον καθεστώς σχετικά με τον καταρροϊκό πυρετό του προβάτου στο οικείο κράτος μέλος.

2. Τα κράτη μέλη ενημερώνουν την Επιτροπή σχετικά με τα κριτήρια που εφαρμόζουν όταν επιτρέπουν την παρέκκλιση που προβλέπεται στην παράγραφο 1.

Άρθρο 3

Η απόφαση 2001/706/ΕΚ καταργείται.

Οι παραπομπές στην καταργηθείσα απόφαση ερμηνεύονται ως παραπομπές στην παρούσα απόφαση.

Άρθρο 4

Η παρούσα απόφαση εφαρμόζεται από τις 9 Δεκεμβρίου 2003.

Άρθρο 5

Η παρούσα απόφαση απευθύνεται στα κράτη μέλη.

Βρυξέλλες, 5 Δεκεμβρίου 2003.

Για την Επιτροπή

David Byrne

Μέλος της Επιτροπής

(1) ΕΕ L 268 της 24.9.1991, σ. 56· οδηγία όπως τροποποιήθηκε τελευταία από την οδηγία 96/43/ΕΚ (ΕΕ L 162 της 1.7.1996, σ. 1).

(2) ΕΕ L 260 της 28.9.2001, σ. 37.